গ্যাগারিনের মহাকাশ যাত্রার স্মরণে কলকাতায় কসমোনটিক্স ডে উদযাপন

ওয়েব ডেস্ক: ১৯৬১ সালের এই দিনটিতেই মানব ইতিহাসের পাতায় নতুন অধ্যায়ের সূচনা করেছিলেন সোভিয়েত মহাকাশচারী ইউরি গ্যাগারিন । তিনিই প্রথম মানুষ, যিনি সাহসিকতার সঙ্গে পাড়ি দিয়েছিলেন মহাকাশে। সেই অসামান্য কৃতিত্বকে শ্রদ্ধার সঙ্গে স্মরণ করে প্রতিবছর ১২ এপ্রিল পালিত হয় ‘কসমোনটিক্স ডে’ (Cosmonautics day)। আর এই বিশেষ দিনে ইউরি গ্যাগারিনের প্রতি শ্রদ্ধা জানিয়ে কলকাতায় এক মনোজ্ঞ সাংস্কৃতিক সন্ধ্যার আয়োজন করল রাশিয়ান কনসুলেট জেনারেল (Russian Consulate General)।

রাশিয়ান কনসুলেটের পক্ষ থেকে এই ঐতিহাসিক মুহূর্তকে স্মরণ করে প্রকাশিত এক বিবৃতিতে জানানো হয়েছে, ‘‘এই গর্বের দিনে আমরা ভারতের জনগণ এবং রাশিয়ার সমস্ত বন্ধুদের আন্তরিক শুভেচ্ছা জানাই।’’ ঐতিহ্যের সঙ্গে বন্ধুত্বের বন্ধন আরও দৃঢ় করতেই কলকাতার বুকে অনুষ্ঠিত এই জমকালো সন্ধ্যা হয়ে উঠল এক অন্যরকম অভিজ্ঞতা।

আরও পড়ুন: পরমাণু কর্মসূচি নিয়ে আমেরিকার সঙ্গে আলোচনা ইরানের

অনুষ্ঠানের অন্যতম আকর্ষণ ছিল বাংলা গিটারিস্ট ও সংগীতশিল্পী শঙ্খ এস. ঘোষের সঙ্গে কলকাতায় রাশিয়ার ভাইস-কনসাল একাতেরিনা তিউরিনার সুরেলা যুগলবন্দি। তাঁরা পরিবেশন করেন জনপ্রিয় রাশিয়ান গান “Trava u doma”, যা মূলত ১৯৮০’র দশকে ‘জেমলিয়ানে’ ব্যান্ডের মাধ্যমে জনপ্রিয় হয়। মহাকাশ থিমে লেখা এই গান আজও রাশিয়ান মহাকাশচারীদের ‘অঘোষিত জাতীয় সংগীত’ হিসেবে পরিচিত, এবং রাশিয়ার হৃদয়ে গেঁথে থাকা এক অনবদ্য গর্বের স্মারক।

এই ‘কসমোনটিক্স ডে’-তে রাশিয়ান কনসুলেট ভারত-রাশিয়া সাংস্কৃতিক সম্পর্কের সেতুবন্ধ আরও মজবুত করার আহ্বান জানান। পাশাপাশি কলকাতার গোর্কি সদনে রাশিয়ান ভাষা ও সঙ্গীত শেখার কোর্সে অংশগ্রহণের জন্য আগ্রহী ছাত্রছাত্রীদেরও বিশেষভাবে আমন্ত্রণ জানানো হয়।